Man sterf in PTA-ontploffingNooddienste versper die pad naby die toneel. Foto: Herbert Atkinson ŉ Man is Maandag dood en een ernstig beseer tydens ŉ ontploffing by ŉ skrootwerf in die weste van Pretoria. Herbert Atkinson (21), ŉ lid van die Area Patrol Unit wat eerste op die toneel was, het aan Maroela Media gesê die ontploffing het omstreeks 09:00 by die perseel op die hoek van Servaas- en Rebeccastraat plaasgevind. “Ek en my pa het by die toneel aangekom en ŉ man op die grond tussen motors sien lê, stukke van sy liggaam het oor die toneel gelê,” het Atkinson gesê. Een man wat tydens die ontploffing beseer is, is in ŉ ernstige toestand na ŉ nabygeleë hospitaal geneem vir verdere behandeling. Die oorledene en beseerdes het glo by die skrootwerf gewerk. Na wat verneem word, het die mans glo aan ŉ toestel gewerk wat springstof bevat het, toe dit ontplof het. Die polisie se bomeenheid is na die toneel ontbied en hulle het die strate in ŉ twee blok radius afgesper en vir verkeer en voetgangers gesluit. Volgens kol. Caroline Naidoo, stasiebevelvoerder van die Pretoria-Wes-polisiestasie, is die polisie tans op die toneel en ondersoek die voorval. Volgens Naidoo is daar ook projektiele op die toneel gevind.